google/wiki40b huggingface dataset:
Brødrene Dal

Brødrene

Gaus: Skulle egentlig vært med på Amundsens sydpolekspedisjon i 1911 hadde det ikke vært for at han ikke var født ennå. Oppfant tomannsteltet og benytter feriene til brevandring og smalvandring i Jotunheimen.
Roms: Var med på en polekspedisjon som dessverre ble avlyst pga. streik. Glad i alle dyr bortsett fra valutaslanger, kinnhester og knehøner. Er den i landet som har kommet lengst inn i Sognefjorden og granskauen. Har ullmedaljen i saueklipp. Snakker mange språk, bl.a. flytende salmiakk.
Brumund: Holder, sammen med Fantomet, verdensrekorden i å holde pusten under vann. Er også vegg-til-vegetarianer.
Alina Devecerski

Bakgrunn

Alina Devecerski vokste opp i Sundbyberg i Stockholms län og har serbisk opphav. Som 19-åring var hun med i et jenteband. Siden det har hun koret og skrevet låter for andre artister. Blant hennes musikalske favoritter er Nirvana, Familjen, Kent og M.I.A..

Gjennombruddet med "Flytta på dej"

Våren 2012 slo Devecerski igjennom som soloartist med elektropopsingelen "Flytta på dej" som ble utgitt digitalt den 20. april. Låten toppet den svenske singellisten i to uker og ble en topp 3-hit på Digilistan og Spotify. Ifølge Devecerski handler låten om «å forsøke å bli kvitt min indre negative stemme som forsøker å dra meg ned og holde meg tilbake med ulike midler». Kort tid etter ble Devercerski engasjert av flere av de store musikkfestivalene i Sverige, blant dem Hultsfredsfestivalen den 15. juni, Peace & Love den 28. juni, Emmabodafestivalen den 27. juli og Storsjöyran den 28. juli. Den 6. juli samme år ble oppfølgingssingelen "Ikväll skiter jag i allt" gitt ut, med beskjedne listeplasseringer og 48.-plass som best på Digilistan den 5. august. 
Debutalbumet Marathon ble gitt ut 19. november. Utover Devecerskis nåværende samarbeid med Christoffer Wikberg har hun også skrevet to av låtene sammen med Joakim Berg fra Kent.
Varg (navn)

Etymologi

Varg er dannet av det norrøne tilnavnet Vargr, dannet av vargr, «ulv, røver, fredløs». Navnet har videre opprinnelse i germanske warg-s, «tyv, røver, fredløs; ulv».
Gorkhaland

Gorkhaland er det navnet gorkhaer (etniske nepalere) i India har satt på den indiske delstaten de krever opprettet på områder som nå tilhører delstaten Vest-Bengal.
De vil at denne delstaten skal dannes på grunnlag av Darjeeling distrikt i det nordøstre Vest-Bengal og mindre tilstøtende områder.
På 1900-tallet utviklet det seg en politisk bevegelse som krevde nasjonale rettigheter for det nepali-talende flertallet i distriktet.
Organisasjoner for nepali-talende indere ble stiftet der alt før den andre verdenskrig, da all politisk organisering var strengt forbudt i Nepal. Disse organisasjonene brukte som regel betegnelsen gorkha og ikke nepali om seg sjelv, både fordi dette var navnet på nasjonaliteten på den tiden da bevegelsen i India startet, og senere for å markere at de ikke ønsket tilslutning til den nepalske staten, men ville bli innenfor India.
Kravet om både et eget område innenfor Vest-Bengal, og etterhvert det mer radikale kravet om en egen delstat, Gorkhaland, med utgangspunkt i Darjeeling og distrikter rundt, vokste fram på denne tiden.
Etter at India ble selvstendig, fikk nepali formelt en rolle som offisielt språk i Darjeeling og områder i nærheten, ved vedtak i 1961 og 1977. Men nasjonalistiske aktivister hevdet at disse vedtaka ikke ble satt ut i praksis.
I 1986 ble dette kravet reist igjen av Gorkhaland National Liberation Front (GNLF – Gorkhalands Nasjonale Frigjøringsfront). Brutal undertrykkelse av en GNLF-ledet demonstrasjon utløste to års lokal krig, der minst 200 ble drept.
I 1988 ble krigen avslutta etter forhandlinger. Den indiske staten dannet et autonomt distrikt innenfor Vest-Bengal, Darjiling Gorkha Hill Council, senere omdøpt til Darjiling Gorkha Autonomous Hill Council (en bokstavelig, men ikke helt språklig god norsk oversettelse er Darjeelings Autonome Gorkha-Åsråd), som fikk beslutningsrett over utviklingsprogrammer, undervisning og kultur. GNLF ga opp kravet om en egen stat.
Seinere har kravet om at distriktet skal bli en egen nepali-talende stat innafor India blitt reist flere ganger, men til nå uten samme styrke som på 1980-tallet.
Peter Andreas Cappelen

Bakgrunn og arbeid

Cappelen var sønn av Johan Johansen Cappelen (1720–92), sogneprest i Ulstein, og Martha Sophie Landt. Han tok examen artium i Norge som privatist og ble student i København i 1777, hvor han tok sin cand. teol. grad. 1779.
Etter å ha blitt opptatt på det Grønlandske seminarium  ble han ordinert til misjonær.
Han virket som misjonær i Umanaq på Grønland fra 1783 til 1792.
Lapilli

Lapilli er en størrelses-klassifisering for tefra, som er luftbårent materiale som blir eksplosivt kastet ut under et vulkansk utbrudd. Lapilli (entall: laplillus) betyr «små steiner» på latinsk. På sett og vis ligner de på ooider eller pisolitt i kalkholdige sedimenter.
Per definisjon varierer lapilli fra 2 til 64 mm i diameter. En pyroklastisk partikkel som er større enn 64 mm i diameter har navnet vulkansk bombe når den er i smeltet form, og vulkansk blokk når den har størknet. Pyroklastisk materiale med partikkelstørrelse mindre enn 2 mm i diameter kalles vulkansk aske.

Dannelse

Lapilli er sfæroide, tåre-, manual- eller knappeformede små dråper av smeltet, eller delvis smeltet lava som har blitt kastet ut av et vulkansk utbrudd, og som treffer bakken, i i hvert fall delvis smeltet form. Denne fine grusen er ikke akkresjonær, men er et direkte resultat av flytende stein som avkjøles ettersom det beveger seg gjennom luften.
Lapillituff er en svært vanlig vulkansk bergart, typisk for rhyolottisk, andesittisk, og dasittiske pyroklastiske utbrudd. Under disse, så kan tykke lag av lapilli avsettes under hovedsakelig støtaktige utbrudd. Det meste av lapillituff som ligger igjen etter gamle vulkanutbrudd har blitt dannet gjennom oppsaling og sammensveising av delvis smeltet lapilli, til det som er kjent som sveiset tuff.
Tarta de Santiago

Torta de Santiago (galisisk) eller Tarta de Santiago (spansk), bokstavelig kake av den hellige Jakob er en mandelkake eller pai fra Galicia, Spania, som har sin opprinnelse i middelalderen. Ingrediensene består prinsipielt av mandler, egg og sukker, med tillegg i form av zest, søt vin, brandy eller pressrester, avhengig av oppskriften.
Suhrs Madakademiet

Suhrs Madakademiet er en folkehøgskole i København.
Skolen fikk sitt navn i 2010, da den daværende Suhrs Husholdningsskole la om driften fra å være husmorskole og ble folkehøgskole for matinteressert ungdom.
Skolen ble startet i 1901 av Ingeborg Suhr som vanlig husmorskole/husholdsskole. Skolen har pr. 2011 ca. 40 elever.
Den evangelisk-lutherske landskirke i Hannover

Den evangelisk-lutherske landskirke i Hannover er en av 22 landkirker som tilhører Evangelische Kirche in Deutschland. Liksom alle landkirker er det en organisasjon som er underlagt offentlig rett. Kirken har sitt sete i Hannover. Kirken har 2.899.432 medlemmer pr desember 2010 fordelt på 1366 menigheter og er den største landskirken i Tyskland. Den er en av de lutherske kirkene i Tysklands evangeliske kirke, medlem av Tysklands forente evangelisk-lutherske kirke, Kirkenes Verdensråd og det Lutherske Verdensforbund. Den er  også medlem av konføderasjonen av evangeliske kirker i Niedersachsen.
Madecastalia

Levevis

De voksne billene besøker gjerne blomster.

Utbredelse

Slekten er utbredt på Madagaskar.
Fosterhjem

Fosterhjem er et hjem eller en familie der foreldre og barn ikke er i genetisk slektskap eller formelt knyttet til hverandre. Et oppfostringshjem og en fosterfamilie består altså av fosterbarn som blir oppfostret av fosterforeldre på lik linje med disse foreldrenes eventuelt egne, biologiske barn. Fosterhjem brukes i dagens barnevernspraksis når barnets foreldre ikke selv har mulighet til å ta vare på det. Ikke sjelden er det nær slekt som fungerer som fosterhjem, men også vanlige familier med og uten barn kan være fosterhjem.

Historikk

Det å ha barn til oppfostring, samt strategisk plasserte forlovelser og giftemål, var fra gammelt også en måte for herskere til å sikre lojale undersåtter og allierte på. En slått fiende eller en usikker alliert, ble gjerne pådyttet å gi fra seg et barn, helst en arving, til oppfostring. Barnet fikk gjerne god behandling og opplæring, men fungerte samtidig som en garanti for slektens lojalitet. I andre tilfeller kunne utveksling av fosterbarn utdype vennskapsbånd, eller være uttrykk for beundring.
Alternativer til fosterhjem var gjerne adopsjon foruten barnehjem, oppfostringsanstalter og liknende institusjoner som tok seg av omsorgen.

Moderne fosterhjem i Norge

Betegnelsen fosterhjem brukes i Norge i dag særlig om private hjem og kjernefamilier som tar vare på barn og ungdom som for en periode ikke kan bo hos foreldrene sine. Noen ganger er det foreldrene som i samarbeid med barneverntjenesten bestemmer at et barn skal bo i fosterhjem. Andre ganger er det Fylkesnemnda for barnevernsaker som avgjør dette etter forslag fra barnevernet. Beredskapshjem er private fosterhjem som kan ta imot barn på kort varsel og for kort tid. Familiehjem er private hjem som tar imot barn til oppfostring og særlig oppfølging.
Funksjonen er underlagt kontroll av barnevernsmyndighetene, som må godkjenne hjemmet. Fosterforeldre skal ha tilsyn og veiledning, og kan motta honorar for oppdraget. Fosterhjem er ikke ment å være et forstadium for adopsjon. Ofte er barnevernsvedtak om fosterhjem formet med henblikk på at barnet skal tilbake til sine naturlige foreldre når situasjonen ligger tilrette for det.
I 2007 bodde rundt 7000 barn og unge i fosterfamilie i Norge.

Fosterhjem for dyr

Et fosterhjem for kjæledyr er et midlertidig bosted for eierløse eller vanskjøtte dyr fra de tas inn til den dagen de blir omplassert til et varig hjem.
Strandsfjorden

Strandsfjorden er en fjordarm av Listafjorden i Flekkefjord kommune. Fjorden ligger mellom øyene Hidra i vest og Andabeløya i øst og har innløp mellom sørspissen på hver av disse øyene, Klubben på Hidra og Austgavlen på Andabeløya. Vest for Austgavlen ligger innløpet til Fedafjorden.
Strandsfjorden strekker seg om lag fire kilometer nordover mellom disse øyene til Abelnes. Mellom Andabeløy og Abelnes går det et sund øst til Stolsfjorden, som ligger på østsiden av Andabeløy. Nord for Hidra ligger det seks kilometer lange Hidrasundet som strekker seg vestover.
Arakkonam

Historie

Byens navn antas å være avledet fra tamilsk Aaru konam som betyr hexagon – sekskant. Dette ut fra seks viktige steder langs byens seks sider. (Det historiske navnet var arunthamizh kundram).  
Nærliggende byer er Kanchipuram, Tiruttani, Tiruvalangadu, Thakkolam, Manavoor og Sholingur Paranji. Arakkonam er et viktig jernbaneknutepunkt i det sydlige India og stasjonen var kjent under navnet Arkonam inntil for få år siden.

Språk

Tamilsk er det språket som benyttes av den største andel av befolkningen. Det nest største språket er telugu. Grunnet militært nærvær i området snakkes også endel hindi.
Wang Zhihuan

Wang Zhihuan (tradisjonell kinesisk: 王之渙, forenklet kinesisk: 王之涣, pinyin: Wáng Zhīhuàn, født i 688 i Pingzhou i det som i dag er provinsen Shanxi, død i 742) var en dikter under Tangdynastiets Kina. 
Seks av hans dikt, i juejustil, er blitt bevart for ettertiden. 
Hans diktning er representert i den viktige 1700-talls-antologien Tre hundre Tang-dikt.
Aremfoxia ferra

Utseende

En middelsstor, slank sommerfugl med klare vinger kantet med rødbrunt.

Levevis

Som de aller fleste Danainae er denne sommerfuglene giftig, og signaliserer dette med et karakteristisk utseende.

Utbredelse

Arten er utbredt i Peru og Bolivia, kanskje også i Ecuador, men er ganske sjelden.
Spinosophronisca

Levevis

Larvene lever inne i død ved.

Utbredelse

Slekten er kjent fra Nigeria.
Epipygidae

Utseende

Middelsstore, tettbygde sikader, de ligner på andre skumsikader (Cercopoidea). Hodets fremre del (frons) er mindre oppsvulmet enn hos andre skumsikader, dette kan tyde på at munndelene som sitter under dette området er reduserte og at de ikke tar næring til seg som voksne. Hodet er minst fire ganger så bredt som langt, med to punktøyne i pannen. Fasettøynene er store, runde og synes stå litt på stilk, de strekker seg bakover langs sidene av pronotum nesten til roten av vingene.
Pronotum er bredt og hvelvet, med tydelige, små groper eller knudrete overflate. Vingene er velutviklede, hornaktige med et tydelig årenett og tallrike, lukkede celler, avrundede eller noe tilspissede. Beina er forholdsvis korte og slanke. Leggene har en pigg på yttersiden og en krans ti svartspissede pigger ytterst, det første fotleddet har en slik krans av fem pigger, det andre fotleddet fire pigger. Hannens bakerste bakkroppsledd er oppoverbøyd.

Levevis

Epipygidae er funnet i fuktige, tropiske skoger slik som regnskog og tåkeskog, fra kysten og opp til 2600 meters høyde. Nymfestadiet lever trolig av å suge sevje fra planter, mens de voksne har lite påfallende munndeler og trolig ikke tar næring til seg. På dette tyder også det faktum at de gjerne har betydelige mengder fett lagret i bakkroppen, noe som er typisk for insekter som ikke tar til seg næring som voksne. Ellers er svært  lite kjent om biologien deres. Flere av de registrerte artene er bare kjent fra ett enkelt eksemplar. De voksne er trolig bare aktive i en kort periode, gjerne i fuktige perioder. Noen hunn-eksemplarer er funnet med ca. 30 egg i bakkroppen, et uvanlig høyt tall for sikader. Eggene er svarte, noe som tyder på at de blir lagt åpent, ikke stukket inn i blader eller stengler som hos de andre skumsikadene som legger hvite egg.

Utbredelse

Familien er bare kjent fra tropisk Amerika, fra Guatemala i nord til det sørlige Brasil i sør.
Tonsåsen sanatorium

Tonsåsen sanatorium var et tuberkulosesanatorium på Tonsåsen i Valdres. Det ble etablert i 1881. Etter at tubekulosebehandlingen opphørte, ble stedet benyttet som kursted.

Bakgrunn

Området rundt Tonsåsen ble turistsenter da Den bergenske kongevei ble lagt om i 1860–årene. Svein Berg bygget skysstasjonen på Tonsåsen.
I 1870-årene ble skysstasjonen ombygget til sanatorium. Senere kom det butikk (ca. 1900) og sportshotell (1902) (senere under navnet Nystølen)
Skysstasjonen blir ombygget til sanatorium av Arild Huitfelt Siwerts i 1881. Siwerts var den første ordføreren i Etnedal.  Formålet med Tonsåsen Sanatorium var behandling av tuberkulose. Det kom tuberkulosepasienter fra både Norge, Sverige og Danmark.
I 1913 ble Tonsåsen Sanatorium lagt ut til salg, og legen Wishman, som hadde jobbet der siden 1905, var med i det aksjeselskapet som kjøpte sanatoriet. Dette aksjeselskapet solgte sanatoriet videre i 1922.
Tonsåsen Sanatorium brant ned i 1926. I de to husene som var igjen, ble Tonsåsen Barnesanatorium startet. 1940 brant sanatoriebygningene ned pga. krigshandlinger, bare ett av dem ble bygd opp igjen og Tonsåsen Sanatorium åpnet igjen i 1941.
I 1962 var Tonsåsen Sanatorium eid av Oslo Trygdekasse med plass til 33 pasienter.
Før 2. verdenskrig besto tuberkulosebehandling av kuring som besto av frisk luft, sunn mat og hvile. Men sanatorier som Tonsåsen Sanatorium hadde også utstyr til kaldtvannsbehandling og varme bade. Etter 2. verdenskrig gjorde utviklingen av antibiotika at tuberkulosebehandlingen ble mer effektiv.
På 1980-tallet solgte Oslo Trygdeforening Tonsåsen Sanatorium

Tonsåsen sanatorium i media

I Aftenposten 18. mai 1942 ble det annonsert at Tonsåsen Barnesanatorium var blitt oppkjøpt av Oslo Trygdekasse.

Foto av Tonsåsen sanatorium

Anders Beer Wilse tok mange foto av Tonsåsen Sanatorium

Infrastruktur rundt Tonsåsen sanatorium

Siwerts jobbet for å få jernbanen, Valdresbanen, til å passere Tonsåsen og fikk også til i 1902 at Tonsåsen fikk egen stasjon, Tonsåsen stasjon. Dette var Etnedals eneste togstasjon. Tonsåsen stasjon ble nedlagt i 1988.
1. juni 1882 ble det åpnet sommertelegrafstasjon på Tonsåsen Sanatorium. 3 år senere gikk den over til å være helårsstasjon.
I 1886 ble Tonsåsen Sanatorium fast telefonstasjon. Det vil si at Valdreslinjen var en telegraf-linje med telefoner i stedet for telegrafapparater.

Etter sanatorietiden

Etter Tonsåsen sanatorium sluttet som tuberkulosesanatorium har Tonsåsen vært brukt som et kursted.
TV 2 Film

TV 2 Film HD

TV 2 Film HD ble lansert 1. januar 2009 og viste de samme filmene som TV 2 Film, men de filmene som er tilgjengelig i HDTV-kvalitet vises i HD-kvalitet på TV 2 Film HD. I prime time (klokken 19-23) sendtes nesten utelukkende filmer i HD-kvalitet. Når det vises film i HD-kvalitet vises TV 2 Film HD-logoen, mens når det vises film i oppskalert kvalitet vises TV 2 Film (HD)-logoen. Kanalen distribuertes via kabel-TV, satellitt og fibernett.
Golfstrømmen

Golfstrømmen er en varm havstrøm som, sammen med sin forlengelse Den nordatlantiske strømmen, fører vann fra Det karibiske hav mot nordøst tvers over Atlanterhavet. Strømmen når Europa ved Irland og sender en arm syd for England opp gjennom Den engelske kanal og videre inn i Nordsjøen. Hovedstrømmen passerer mellom Skottland og Island og følger deretter Norges kyst nordover. Etter Nordkapp bøyer en gren av strømmen mot øst og slutter med å ramme Murmansk ved Nordishavet.
Golfstrømmen drives ikke kun av vestavindene, men også av at en kald, mettet dyphavsstrøm fører betydelige mengder polvann fra Arktis sørover til Sydatlanteren. Det skaper plass for at varmt overflatevann kan strømme mot nord. 
Havstrømmenes styrke oppgis i Sverdrup (Sv), oppkalt etter den norske oseanografen og meteorologen Harald Ulrik Sverdrup. 1 Sv tilsvarer en havstrøm på 1 million kubikkmeter vann pr. sekund. Til sammenligning er total avrenning fra alle verdens elver på ca. 1.2 Sv. På det meste har Golfstrøm-systemet en styrke på 40 Sv. Dette skjer utenfor Cape Hatteras på USAs østkyst. Her transporterer Golfstrømmen ca. 50 tusen ganger mer varme enn det totale energiforbruket i Norge. Når Golfstrømmen passerer Færøyene, er styrken redusert til 8.5 Sv.
Daglig frakter Golfstrømmen like mye varme til Europa som verdens forbruk av kull i ti år. Golfstrømmen kan øke den daglige distansen et skip tilbakelegger med opp til 210 km.
I Stillehavet finnes en tilsvarende havstrøm, Kuroshiostrømmen, som fører varmt vann fra Sørkinahavet via Japan til Alaska og Canada. Den er drevet av kaldt bunnvann som strømmer mot sør.
Golfstrømmen har lenge fått æren for at gjennomsnittstemperaturen i  Norge er 5-10 °C høyere enn andre steder på samme breddegrad, men klimamodeller utarbeidet av en forskergruppe ved Bjerknessenteret for klimaforskning viser at det ikke finnes noen entydig sammenheng mellom styrken på Golfstrømmen og klimaet i Norge. I stedet viser modellene at de overveiende sørvestlige vindene har mer å si enn før antatt. Rocky Mountains skal ha en nøkkelrolle ved å styre vestlige vinder sørover hvor luftmassene absorberer varme og fuktighet før de blåser videre mot nordøst.
Likevel er Golfstrømmen delaktig i oppvarmingen av Norge, og en av grunnene til at den er så effektiv er at strømmen er ustabil – nærmest kaotisk – og bruker opp til ti ganger så lang tid langs kysten enn den ellers ville gjort og derfor rekker å avgi mye varme til atmosfæren og de framherskende vestavindene.
Andreas Granqvist

Klubbkarriere

Granqvist begynte sin fotballkarriere hos sin lokale klubb Påarps GIF før han i 2004 meldte overgang til Helsingborgs IF, hvor han fikk sin seriedebut i Allsvenskan samme år. I 2006 hadde han etablert seg på førstelaget og fått vervet som lagkaptein. I 2006 vant Helsingborgs IF den Svenska Cupen med 2–0 over Gefle IF, hvor Granqvist var kaptein og hvor laget bestod av blant andre storspillere som Henrik Larsson, Andreas Jakobsson og Daniel Andersson.

Wigan

I januar 2007 ble Granqvist lånt ut til den engelske klubben Wigan Athletic FC, og etter å ha oppholdt seg i klubben ut vårsesongen signerte han for Wigan på permanent basis sommeren 2007, hvor han skrev under en toårskontrakt på en overgangssum verdt angivelig £750 000 pund. Granqvist spilte deretter tolv kamper i første halvdel av 2007/2008-sesongen, men klarte ikke å etablere seg på førstelaget og ble følgelig lånt tilbake til moderklubben Helsingborgs IF  fra mars til juni 2008.

FC Groningen

Etter å ha returnert til England fra sitt låneopphold ble han solgt fra Wigan til den nederlandske klubben FC Groningen, hvor han skrev under på en fireårskontrakt på en overgangssum verdt £600 000 pund. Hos Groningen fikk han spilletid og etablerte seg på førstelaget, og i 2009/2010-sesongen ble han kåret til årets spiller i Groningen av klubbens tilhengere. I 2010/2011-sesongen ble han også utnevnt til lagkaptein, og ledet klubben bestående av flere svenske spillere som Fredrik Stenman, Marcus Berg og Petter Andersson.

Genoa

Den 15. juni 2011 ble det klart at Granqvist ble solgt til den italienske klubben Genoa CFC på en overgangssum verdt to millioner euro og at han hadde skrevet under på en fireårskontrakt for klubben. I hans første sesong for Genoa spilte han 28 seriekamper og scorte ett mål.

Krasnodar

Den 16. august 2013 meldte Granqvist overgang fra Genoa til den russiske klubben FK Krasnodar på en overgangssum verdt 46 millioner svenske kroner, noe som gjorde han til den nest dyreste svenske forsvarsspilleren noensinne etter Patrik Anderssons overgang i 2001.
19. mai 2016 skrev han under en ny kontrakt med Krasnodar til 30. juni 2018.

Internasjonal karriere

Granqvist fikk sin landslagsdebut for det svenske herrelandslaget i en vennskapskamp mot Jordan den 23. januar 2006 (0–0). Hans første scoring for Sverige kom i kampen mot San Marino den 7. september 2010 (6–0), da han kom inn som innbytter for en utvist Olof Mellberg. Han ble tatt ut i den svenske troppen til EM i fotball 2008, hvor han var ubrukt reserve og ikke fikk spille noen av Sveriges gruppespillkamper. Granqvist ble på nytt tatt ut til EM i fotball 2012 av landslagstrener Erik Hamrén.
Han ble tatt ut i Sveriges EM-tropp til EM i Frankrike 2016.
Han ble tatt ut i Sveriges tropp til VM i fotball 2018 i Russland.
Åbyggeby

Åbyggeby er et tettsted i Gävle kommune i Gävleborgs län i landskapet Gästrikland i Sverige. I 2010 hadde tettstedet 811 innbyggere.
Kristina av Tunsberg

Spansk giftermål

For å styrke de diplomatiske båndene til andre land, giftet faren Kristina bort til den spanske Don Felipe, broren til den kastiljanske kong Alfonso X (1221–1284) (av Castilla og Leon). Hun reiste fra Tønsberg i Vestfold og ankom Burgos julaften 1257. Felipe og Kristina giftet seg 31. mars 1258. De bodde i Sevilla inntil hun døde barnløs 28 år gammel. Hun ble gravlagt i et kloster i landsbyen Covarrubias nær Burgos, 240 km nord for Madrid.

Ettermæle

I 1953 ble det åpnet en sarkofag man trodde var tom. Den viste seg å inneholde et kvinnelik. Undersøkelsr viste at det var en høy kvinne, og hennes alder stemmer godt med prinsesse Kristina. Legenden forteller at prinsessa ønsket som bryllupsgave at det ble reist et kapell til ære for St. Olav i Spania. Kapellet ble aldri bygget, men i 2011 ble St. Olavskapellet åpnet i Covarrubias i forbindelse med 750-årsjubiléet for hennes avreise fra Tønsberg. 
I 1978 ble en statue av Kristina reist i Covarrubias. Statuen er laget av Brit Sørensen. 24. juli samme år ble en kopi reist ved Slottsfjellet i Tønsberg. Tønsberg og Covarrubias har blitt vennskapskommuner som resultat av denne gamle forbindelsen.
Prinsesse Kristina ble valgt som symbol og gjennomgangsfigur i forbindelse med feiringen av Tønsberg bys 1100-årsjubileum i 1971. Forfatteren Kåre Holt skreiv det historiske skuespillet Kristina av Tunsberg som hadde premiere dette året med Lise Fjeldstad i hovedrollen. Stykket ble framført som sommerteater i noen år på friluftsscenen på Vestfold Fylkesmuseums område på Tallak rett nord for Slottsfjellet. Illustratøren Morten Myklebust lagde en tegneserieversjon av Kåre Holts drama i 1991. I 2004 skreiv også den spanske forfatteren Manuel Muñoz Hidalgo et skuespill om prinsesse Kristina, Kristina Håkonsdatter – den splittede blomsten. I  Covarrubias har det også fast i flere år vært en mindre Kristina-markering.
Prinsesse Kristina har ellers blant annet gitt navn til Kristina-løpet, et mosjonsløp for joggere hver vår i Tønsberg, og Kristina-statuetten, Tønsbergs Blads årlige pris til en idrettsutøver fra Vestfold, en utmerkelse som har blitt den høyeste innen Vestfold-idretten. Prinsesse Kristina er også navnet på en liten båt som arrangerer skjærgårdsturer utenfor Tønsberg.